Ae vilie de partide di Rome plui di cualchidun al veve pôre che l’Udin si limitàs a fâ la comparse intun film za scrit e prontât. Al massim al varès podût jessi coprotagonist inte part de vitime sacrificâl par confermâ il moment positîf de ‘Maggica’.
Magari cussì no, e je lade propit in cheste maniere. Ai romaniscj ur àn bastât nancje dîs minûts par vierzi e par sierâ daurman la pratiche blancje e nere cui goi di Pjanic e di Majcon.
Salacor l’Udin al podeve tornâ a cjase cuntun passîf ancjemò plui pesant, impen il tris dai parons di cjase al è rivât dome tal secont timp, cun Gervinho, cuant che la jentrade in cjamp di Bruno Fernandes e à dât une et di dinamisim e di energjie in plui a une scuadre, chê dal Udin, che plui che jessi blancje e nere e je someade simpri une vore grise, rinuniciatarie, cence grinte, cence zûc, cence personalitât e cence diviers zuiadôrs di pês, a tacâ di Lodi e Di Natale (ducj sparagnâts pe partide di domenie cul Sassuolo, che intant i à dât un biel patafon ae Juve?).
Dentri di une partide di dismenteâ – o di visâsi di jê par che no si ripeti – al clope ancje Karnezis e nol rint ce che al vâl nancje un zuiador tant che Widmer, che finalmentri a Rome al à tacât a zuiâ pe prime volte di titolâr.
La uniche note positive e je la tignude sostanziâl di Thereau, che al segne il gol de bandiere.
Par dovê di cronache, dongje di un Udin flap e smamît nossere e jere ancje une Rome in condizions buinis, che par chel si cjate a jessi prime in classifiche. Par capîsi: l’Udin no si à fat mâl dut di bessôl…
Domenie a Udin e rive une altre scuadre che e je fuarte, biele e concrete: il Sasssuolo.
Al covente un Udin diviers, che nol sedi grîs ma che al sedi almancul blanc e neri.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn